মেট্রোর রেললাইনে ফাটল। চাঁদনি চক মেট্রো স্টেশনের ওই লাইনে দেখা মিলেছে ফাটলের। যার জেরে বিকেল ৫টা ২০ মিনিট থেকে অনেকগুলি স্টেশন জুড়ে বন্ধ মেট্রো চলাচল। 
জানা যাচ্ছে, আজ শুক্রবার বিকেলে চাঁদনি চক স্টেশনে ট্রেন ঢোকার সময় হঠাৎই আলোর ঝলকানি দেখতে পান স্টেশন মাস্টার। তিনি তৎক্ষণাৎ সে ব্যাপারে অন্যদের দৃষ্টি আকর্ষণ করেন।  তৎক্ষণাৎ বন্ধ করে দেওয়া হয় মেট্রো চলাচল। পরে ৬টা ১০ মিনিটে আবার রেল চলাচল স্বাভাবিক হয়। 
স্বাভাবিক ভাবেই বেজায় ভোগান্তিতে পড়তে হয় নিত্যযাত্রীদের। ময়দান ও সেন্ট্রালের মধ্যে ট্রেন চলছিল না। তবে সেন্ট্রাল থেকে নোয়াপাড়া ও ময়দান থেকে গড়িয়া পর্যন্ত ট্রেন চলাচল করছিল। 
এমনিতেই অফিস টাইমে ট্রেনে প্রচুর ভিড় হয়। নিত্যযাত্রীদের বহু কষ্টে যাতায়াত করতে হয়। তার উপর মাঝেমধ্যে কোনও কারণে ট্রেন চলাচলে বিলম্ব হলে সেই ভিড় আরও বাড়ে। আজ, বিকেল ৫টা ২০ থেকে সেন্ট্রাল ও ময়দানের মধ্যবর্তী স্টেশনগুলিতে মেট্রো চলাচল না করায় যাত্রীদের যে প্রবল দুর্ভোগে পড়তে হয়েছে তা বলাই বাহুল্য।